CELEX: 32020R1668
Language: fi
Date: 2020-11-10 00:00:00
Title: Komission täytäntöönpanoasetus (EU) 2020/1668, annettu 10 päivänä marraskuuta 2020, toisessa jäsenvaltiossa laillisesti kaupan pidettyjen tavaroiden vastavuoroisesta tunnustamisesta annetun Euroopan parlamentin ja neuvoston asetuksen (EU) 2019/515 soveltamiseksi käytettävän tieto- ja viestintäjärjestelmän yksityiskohdista ja toiminnoista (ETA:n kannalta merkityksellinen teksti)

11.11.2020   
               
               
                  FI
               
               
                  Euroopan unionin virallinen lehti
               
               
                  L 377/7
               
            
         KOMISSION TÄYTÄNTÖÖNPANOASETUS (EU) 2020/1668,
         annettu 10 päivänä marraskuuta 2020,
         toisessa jäsenvaltiossa laillisesti kaupan pidettyjen tavaroiden vastavuoroisesta tunnustamisesta annetun Euroopan parlamentin ja neuvoston asetuksen (EU) 2019/515 soveltamiseksi käytettävän tieto- ja viestintäjärjestelmän yksityiskohdista ja toiminnoista
         (ETA:n kannalta merkityksellinen teksti)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon toisessa jäsenvaltiossa laillisesti kaupan pidettyjen tavaroiden vastavuoroisesta tunnustamisesta ja asetuksen (EY) N:o 764/2008 kumoamisesta 19 päivänä maaliskuuta 2019 annetun Euroopan parlamentin ja neuvoston asetuksen (EU) 2019/515 (1) ja erityisesti sen 11 artiklan 2 kohdan,
         sekä katsoo seuraavaa:
         
                     (1)
                  
                  
                     Asetuksen (EU) 2019/515 11 artiklan 1 kohdan mukaan Euroopan parlamentin ja neuvoston asetuksen (EY) N:o 765/2008 (2) 23 artiklassa säädettyä tieto- ja viestintäjärjestelmää, joka tunnetaan markkinavalvonnan tieto- ja viestintäjärjestelmänä, jäljempänä ’ICSMS’, on käytettävä tietyssä asetuksen (EU) 2019/515 mukaisessa viestinnässä. Euroopan parlamentin ja neuvoston asetuksen (EU) 2019/1020 (3) 34 artiklalla korvataan asetuksen (EY) N:o 765/2008 23 artikla 16 päivästä heinäkuuta 2021.
                  
               
                     (2)
                  
                  
                     Asetuksen (EU) 2019/515 mukaan muun muassa toimivaltaiset viranomaiset ja tuoteyhteyspisteet käyttävät ICSMS:ää. Jäsenvaltioiden olisi sen vuoksi lisättävä ICSMS:ään kyseisten toimivaltaisten viranomaisten ja tuoteyhteyspisteiden nimet.
                  
               
                     (3)
                  
                  
                     Sen varmistamiseksi, että tiedot, joita komissio tarvitsee asetuksen (EU) 2019/515 14 artiklassa tarkoitettua arviointia ja raportointia varten, ovat helposti haettavissa ja niitä voidaan edelleen käsitellä ICSMS:ssä, toimivaltaisten viranomaisten olisi hallinnollisen päätöksen tai tilapäisen keskeyttämisen verkkoon lataamisen lisäksi toimitettava tietyt tiedot kyseisistä päätöksistä jäsennellyssä muodossa.
                  
               
                     (4)
                  
                  
                     Sen varmistamiseksi, että ICSMS:n sisältämät tiedot ovat tarkkoja ja ajantasaisia, toimivaltaisten viranomaisten olisi kirjattava ICSMS:ään kaikki asetuksen (EU) 2019/515 5 artiklan 9 kohdan nojalla tiedoksi annettua hallinnollista päätöstä tai asetuksen (EU) 2019/515 6 artiklan 2 kohdan nojalla ilmoitettua tilapäistä keskeyttämistä koskevat muutokset.
                  
               
                     (5)
                  
                  
                     Sen varmistamiseksi, että ICSMS:ään kirjattuihin viesteihin sisältyvät henkilötiedot ja ICSMS-käyttäjiksi nimettyjen luonnollisten henkilöiden henkilötiedot poistetaan heti, kun niitä ei enää tarvita niihin tarkoituksiin, joita varten tiedot kirjattiin järjestelmään, olisi vahvistettava tällaisten tietojen säilytysaikoja koskevat säännökset.
                  
               
                     (6)
                  
                  
                     Euroopan tietosuojavaltuutettua on kuultu Euroopan parlamentin ja neuvoston asetuksen (EU) 2018/1725 (4) 42 artiklan 1 kohdan mukaisesti ja hän on antanut lausunnon 6 päivänä kesäkuuta 2020.
                  
               
                     (7)
                  
                  
                     Tässä asetuksessa säädetyt toimenpiteet ovat asetuksen (EU) 2019/515 15 artiklan 1 kohdan mukaisesti perustetun komitean lausunnon mukaiset,
                  
               ON HYVÄKSYNYT TÄMÄN ASETUKSEN:
         
            1 artikla
            Markkinavalvonnan tieto- ja viestintäjärjestelmän, jäljempänä ’ICSMS’, sisältö
            Asetuksen (EU) 2019/515 soveltamiseksi ICSMS kattaa seuraavat:
            
                        a)
                     
                     
                        asetuksen (EU) 2019/515 5 artiklan 9 kohdassa tarkoitettu hallinnollisten päätösten tiedoksi antaminen komissiolle ja muille jäsenvaltioille;
                     
                  
                        b)
                     
                     
                        asetuksen (EU) 2019/515 6 artiklan 2 kohdassa tarkoitettu tilapäisestä keskeyttämisestä ilmoittaminen komissiolle ja muille jäsenvaltioille;
                     
                  
                        c)
                     
                     
                        asetuksen (EU) 2019/515 8 artiklan 6 kohdassa tarkoitettu komission lausuntojen tiedoksi antaminen kaikille jäsenvaltioille;
                     
                  
                        d)
                     
                     
                        asetuksen (EU) 2019/515 5 artiklan 7 kohdassa, 10 artiklan 1 kohdan a alakohdassa ja 10 artiklan 3 kohdassa tarkoitettu toimivaltaisten viranomaisten ja eri jäsenvaltioiden tuoteyhteyspisteiden välinen tietojenvaihto.
                     
                  
         
            2 artikla
            ICSMS:ään pääsy
            Jäsenvaltioiden on yksilöitävä ja kirjattava ICSMS:ään ne toimivaltaiset viranomaiset ja tuoteyhteyspisteet, joilla on pääsy ICSMS:ään asetuksen (EU) 2019/515 mukaisesti.
         
         
            3 artikla
            Markkinoille pääsyn epäävien tai sitä rajoittavien hallinnollisten päätösten antaminen tiedoksi
            Antaessaan tiedoksi hallinnollisen päätöksen asetuksen (EU) 2019/515 5 artiklan 9 kohdan nojalla toimivaltaisen viranomaisen on sen lisäksi, että se lataa verkkoon sähköisen kopion hallinnollisesta päätöksestä, syötettävä ICSMS:ään seuraavat tiedot:
            
                        a)
                     
                     
                        kansallinen tekninen määräys, jonka perusteella arviointi tehtiin;
                     
                  
                        b)
                     
                     
                        sen jäsenvaltion nimi, jossa talouden toimija väittää pitävänsä tavaroita laillisesti kaupan;
                     
                  
                        c)
                     
                     
                        kansallisen teknisen määräyksen kattamat sovellettavat oikeutetut yleistä etua koskevat syyt.
                     
                  Toimivaltaisen viranomaisen on kirjattava ICSMS:ään asetuksen (EU) 2019/515 5 artiklan 9 kohdan nojalla tiedoksi annetun hallinnollisen päätöksen kumoaminen tai peruuttaminen.
         
         
            4 artikla
            Tilapäisestä keskeyttämisestä ilmoittaminen
            Ilmoittaessaan tilapäisestä keskeyttämisestä asetuksen (EU) 2019/515 6 artiklan 2 kohdan nojalla toimivaltaisen viranomaisen on sen lisäksi, että se lataa verkkoon sähköisen kopion tilapäisestä keskeyttämisestä, syötettävä ICSMS:ään seuraavat tiedot:
            
                        a)
                     
                     
                        kansallinen tekninen määräys, jonka perusteella arviointi tehdään;
                     
                  
                        b)
                     
                     
                        sen jäsenvaltion nimi, jossa talouden toimija väittää pitävänsä tavaroita laillisesti kaupan;
                     
                  
                        c)
                     
                     
                        asetuksen (EU) 2019/515 6 artiklan 1 kohdassa säädetyt oikeutetut yleiseen etuun liittyvät syyt keskeyttää tilapäisesti markkinoille pääsy.
                     
                  Toimivaltaisen viranomaisen on kirjattava ICSMS:ään asetuksen (EU) 2019/515 6 artiklan 2 kohdan nojalla ilmoitetun tilapäisen keskeyttämisen kumoaminen tai poistaminen.
         
         
            5 artikla
            ICSMS:ään kirjattujen viestien sisältämien henkilötietojen säilytysajat
            ICSMS:ään kirjattuihin viesteihin sisältyvät henkilötiedot, jotka säilytetään rekisteröityjen tunnistamisen mahdollistavassa muodossa, poistetaan ICSMS:stä automaattisesti viiden vuoden kuluttua
            
                        a)
                     
                     
                        asetuksen (EU) 2019/515 6 artiklan 2 kohdan nojalla tehdystä tilapäisen keskeyttämisen ilmoittamisesta; tai
                     
                  
                        b)
                     
                     
                        asetuksen (EU) 2019/515 5 artiklan 9 kohdan nojalla tehdystä hallinnollisen päätöksen antamisesta tiedoksi, jos kyseistä hallinnollista päätöstä ei ole toimitettu SOLVIT-verkostolle; tai
                     
                  
                        c)
                     
                     
                        viimeisimmästä asetuksen (EU) 2019/515 5 artiklan 7 kohdan, 10 artiklan 1 kohdan a alakohdan ja 10 artiklan 3 kohdan nojalla tapahtuneesta tietojenvaihdosta; tai
                     
                  
                        d)
                     
                     
                        siitä, kun SOLVIT-verkostolle toimitettu asia on ratkaistu.
                     
                  Komissio varmistaa teknisin keinoin, että henkilötiedot poistetaan ensimmäisen kohdan mukaisesti.
         
         
            6 artikla
            ICSMS-käyttäjien henkilötietojen säilytysajat
            Toimivaltaisen viranomaisen tai tuoteyhteyspisteen ICSMS-käyttäjäksi nimeämän luonnollisen henkilön henkilötiedot on poistettava viimeistään kuukauden kuluttua siitä, kun komissiolle on ilmoitettu, että kyseinen luonnollinen henkilö ei ole enää ICSMS-käyttäjä.
            Komissio varmistaa teknisin keinoin, että henkilötiedot poistetaan ensimmäisen kohdan mukaisesti.
         
         
            7 artikla
            Voimaantulo ja soveltaminen
            Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
         
         
            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 10 päivänä marraskuuta 2020.
            
               
                  Komission puolesta
               
               Ursula VON DER LEYEN
               
                  Puheenjohtaja
               
            
         
         
            (1)  EUVL L 91, 29.3.2019, s. 1.
         
            (2)  Euroopan parlamentin ja neuvoston asetus (EY) N:o 765/2008, annettu 9 päivänä heinäkuuta 2008, tuotteiden kaupan pitämiseen liittyvää akkreditointia ja markkinavalvontaa koskevista vaatimuksista ja neuvoston asetuksen (ETY) N:o 339/93 kumoamisesta (EUVL L 218, 13.8.2008, s. 30).
         
            (3)  Euroopan parlamentin ja neuvoston asetus (EU) 2019/1020, annettu 20 päivänä kesäkuuta 2019, markkinavalvonnasta ja tuotteiden vaatimustenmukaisuudesta sekä direktiivin 2004/42/EY ja asetusten (EY) N:o 765/2008 ja (EU) N:o 305/2011 muuttamisesta (EUVL L 169, 25.6.2019, s. 1).
         
            (4)  Euroopan parlamentin ja neuvoston asetus (EU) 2018/1725, annettu 23 päivänä lokakuuta 2018, luonnollisten henkilöiden suojelusta unionin toimielinten, elinten ja laitosten suorittamassa henkilötietojen käsittelyssä ja näiden tietojen vapaasta liikkuvuudesta sekä asetuksen (EY) N:o 45/2001 ja päätöksen N:o 1247/2002/EY kumoamisesta (EUVL L 295, 21.11.2018, s. 39).